
SAKABANAKETAK  25  URTE:  AMAITZEKO  GARAIA  DA 

EPKK-ko  kideok  martxoan  abiatutako  Euskal  Herriratze  ekimenean  murgilduta  gauden 
honetan,  agiri  honen  bidez  gure  gogoeta  konpartitu  nahi  dugu  euskal  gizartearekin  eta 
bereziki,  euskal  Foro  Sozialeko  partaideekin. 

Espainiar  eta  frantses  estatuek  beti  nahi  izan  ditu  bere  atzaparretan  eroritako  euskal 
borrokalariak  beren  ingurune  hurbiletik  aldendu.  Duela  25  urte,  EPPK-ren  aurkako 
errepresioaren  torlojuari  koska  bat  gehiago  estutu  zioten,  euskal  preso  politikoon  ordura 
arteko  deportazioari,  bi  urte  lehenago  jadanik  abiatuta  zuten  sakabanaketa  gehituz  eta 
orokortuz. 

Askapen  borrokaren  katebegi  ahulena  ginelakoan,  Kolektiboa  apurtzeko  apustu  gogorra 
egin  zuten.  Zatiketa  lortuz  gero,  kartzelara  ekarri  gintuen  askapen  prozesuak  bere  egina 
izango  zuelakoan. 

Hartara,  gure  artean  isolatu  nahi  izan  gintuzten  eta  gure  senide  ea  lagunekiko  harremanak 
ez  ezik,  herritarrekikoak  ere  zaildu. 

Hori  egiteko  une  esanguratsua  hautatu  zuten,  gainera:  Aljerian  ETAk  eta  Espainiako 
Gobernuak  izandako  elkarrizketa  politikoen  hausturaren  biharamuna.  Une  politiko  giltzarri 
horretan,  Ajuria-Eneko  ituneko  alderdien  oniritzi  eta  babesarekin  abian  jarritako  presoon 
sakabanaketa,  Estatu  espainiarrak  1989an  indartutako  estrategia  errepresiboko  beste  atal 
bat  izan  zen:  militanteen  errematatzea,  errefuxiatuen  deportazioa,  herritarren  aurkako 
gerra  zikina. 

25  urteren  ondoren,  gu  eta  gure  hurbilekoak  bete-betean  jo  gintuen  politika  anker  horrek 
eragin  dizkigun  zauri  eta  sufrimenduak  ez  ditugu  ezkutatu  nahi.  Kartzeletan,  errepidetan, 
manifestazioetan,  burkide,  senide,  lagun  eta  herritarren  artean  eragindako  hildakoak  eta 
zaurituak  izotz-mendiaren  alde  ikusgarria  baino  ez  dira. 

Ez  dugu  sakabanaketa  eta  deportazioarekin  amaitu,  baina  prozesu  politikoak  bere  bizkar 
jarri  zuen  erronka  horri  eutsi  dio  Kolektiboak.  Onartuko  ez  badute  ere,  badakite:  huts  egin 
dute,  ez  dute  helburua  lortu.  Kolektiboak  egoera  berriari  aurre  egiten  jakin  izan  zion, 
antolatu  eta  borroka-fronteari  eusten.  Alde  horretatik,  apaltasunez  esan  dezakegu 
Kolektiboak  lehengo  lepotik  duela  burua. 


Ez  dugu  sakabanaketarekin  eta  deportazioarekin  amaitu,  baina  eskerrak  emateko  une 
aproposa  da  urteurren  hau: 

-  Eskerrak,  alboan  izan  zaituztegun  guztiei,  zuek  gabe  ez  baikenukeen  lortuko 
zigor  erantsiari  eustea,  gure  urruntzea  eta  sakabanatzea  erabateko  isolamendu 
ere  bilaka  ez  zedin  ekiditea. 

-  Eskerrak  guraso,  anai-arreba,  seme-alaba,  emazte,  senar,  senideei  oro  har,  eta 
baita  adiskide  lagun  eta  herritar  ezezagunei,  errepidez,  airez  eta  itsasoz  Euskal 
Herrira  lotzen  gaituzten  sustraiak  etenik  gabe  ureztatu  dituzuenoi. 

-  Ezin  zenbatu  elkarretaratze,  manifestazio,  gose-greba  eta  mota  guztietako 
ekitaldi  eta  ekimenen  bidez  presoon  eskubideen  defentsan  aritu  diren  herritarrei. 
Nabarmenduz,  batzuek  kartzelarekin  ordaindu  dutela  elkartasunezko  zeregin 
militantea. 

Iragan  25  urteotan  egoera  politikoa  asko  aldatu  da,  ordea. 

EPPK  berriro  ere  nabarmendu  nahi  du  bere  ikuspegitik  egoera  politikoa  errotik  aldatu  duen 
gertaera  nagusia:  ETA  Erakundeak  2011  ko  urrian  borroka  armatua  behin  betirako  uzteko 
erabakia. 

Baina  horrekin  batera  nabarmendu  nahi  dugun  bestea  hau  da,  guretzat  esanahi  sakona 
duelako:  kaleetan  gure  argazkiak  erakustea,  debekatu  eta  zigortzeraino  iritsi  badira  ere, 
euskal  preso  politikook,  urrunduta  eta  sakabanatuta  egonda  ere,  inoiz  baino  babestuago 
eta  herrian  txertatuago  sentitzen  gara,  gure  herriaren  alde  antolatzen  diren  ekinbideen 
partaide  sentitzen  gara. 

Bada,  hala  ere,  aldatu  ez  denik:  menpean  gaituzten  estatu  bien  jokabidea  berdina  da,  krisi 
ekonomikoaren  aitzakiaz  aberats  eta  bankariak  saritu  eta  langileak  eta  herritar  xumeak 
zigortzen  dituzten  horiexek  berek,  EPPKren  aurkako  erasoaldian  etenik  jartzeko  asmorik 
ez  dutela  erakusten  digute,  egun  batean  bai  eta  hurrengoan  ere. 

Sinistea  zaila  baita  askorentzat  Euskal  Herrian  bizitzen  ari  garen  egoera  berrian,  eta 
Arkaitz  Bellon  burkidearen  heriotzaren  ostean,  losu  Uribetxeberria,  Ibon  Iparragirre, 
Ventura  Tome,  Ibon  Fernandez  eta  gaixo  dauden  burkideekin  eta  adinekoekin  egiten  ari 
direna. 

Ulertezintasuna  hedatzen  da  Fernando  Sota  tafallar  gaztea  presoon  argazkiengatik 
urtebetera  kondenatzea  eta  gainera  kartzelan  sartzea;  edota  Aritxulegiko  Gudarien  oihana 
desegitea  eta  horren  aitzakian  herritarrak  atxilotzea. 

Jokabide  hori  ez  da  berria  guretzat,  baina  Euskal  Herriko  egoera  berrian  harrigarria 
gertatzen  da  askorentzat. 


Urruntasun  honetatik  ordea,  argi  ikusten  da  Europako  Tribunalak  197/2006  doktrina 
indargabetu  ostean,  espetxealdia  luzatzeko  Audientzia  Nazional  espainiarrak  hartu  berri 
duen  erabakiaren  modukoekin  Estatuak  zein  helburu  politikoren  atzetik  doazen:  aurrena, 
etsipena  hedatzea;  ondoren,  prozesu  politikoa  ez  atzera  eta  ez  aurrera  mantentzea;  eta 
azkenik:  Euskal  Herriko  prozesu  politikoa  errailetik  ateratzea. 

Katebegi  ahultzat  gauzkate  oraindik  eta  helburu  berria  aurkitu  diote  zigor  zaharrari.  Horra 
sakabanaketa  eta  urruntzea  mantentzeko  erabakiaren  zinezko  azalpena. 

Sakabanaketa  abiarazi  zuten  unean  berean  aldarri  berri  bat  sortu  zen  euskal  herritarren 
eztarrian:  "Euskal  presoak  Euskal  Herrira!".  Aldarriak  inoiz  baino  indar  gehiago  du  gaur 
egun.  "Giza  eskubideak,  konponbidea,  bakea"  lelopean  egindako  urtarrileko  manifestazio 
erraldoiak  segida  eskatzen  du,  helburua  lortu  arte. 

EPPK  ari  da  ekarpena  egiten  espainiar  eta  frantziar  kartzeletan  gauzkaten  presoon 
deportazioarekin  eta  sakabanaketarekin  amaitzeko.  Adierazpenetatik  harago  urrats 
erabakigarriak  emateko  garaia  da,  espetxe  politika  honekin  amai  dezaten.  Uneak  eskatzen 
du  instituzio  maila  oro  eta  gorenetatik  dagozkion  erabaki  politikoak  hartzea.  Uneak 
eskatzen  du,  herri  mobilizaziotik,  dagozkion  presio  bideak  garatzea.  Oinarrizko 
eskubideen  urraketarekin  amaitzeko  nazioartetik  etor  daitekeen  laguntza  oro,  Euskal 
Herrian  egiten  dugunaren  ondorio  baino  ez  da  izango. 

Erabakitzeko  eskubidearen  aldarria  eta  gauzatzea  Europaren  bihotzean  indartsu  eta 
gaurkotasun  osoz  entzuten  ari  da  aurtengo  urtean.  Joan  den  igandean,  oraintsu  arte  eta 
urte  luzez  kartzelan  bahituta  eduki  dituzten  hamarnaka  kidek  alboetan  egokitutako  herritar 
ezezagunei  esku  ahurrak  estutu  zieten  bezala,  EPPK-ko  kideok,  gorputzez  ezin  baina 
gogoz  egon  ginen  Euskal  Herria  zeharkatu  zuen  giza  kate  horretan.  Ekainaren  8an, 
herritarrek  erakutsi  zuten  ez  dagoela  zain  egon  beharrik,  gure  esku  dagoena  egin  egin 
behar  dugula. 

Eta  ekainaren  14an,  Baionako  kaleak  betez  berriro  ere  erakutsi  dugu  euskal  preso 
politikoak  herritarrengandik  isolatzeko  asmoz  Estatuek  oraindik  ere  indarrean  duten 
sakabanaketa  eta  deportazio  politikoaren  porrota. 

Euskal  Presoak  Euskal  Herrira! 

